《雪》
宋代·喻良能

密雪乘风逞素肌，穿窗透隙入帘帏。
漫空隐隐琼瑰悄，乱眼纷纷鸥鹭飞。
三客新成梁苑赋，六花又舞谢庄衣。
回思拜表明光罢，携得香烟满袖归。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。